สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 13 มี.ค.60 
14 มี.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (13 มี.ค.) เนื่องจากนักลงทุนชะลอการซื้อขายก่อนที่จะทราบผลการประชุมของธนาคารกลางสหรัฐ (เฟด) ในวันพรุ่งนี้ตามเวลาสหรัฐ โดยมีกระแสคาดการณ์เป็นวงกว้างว่า คณะกรรมการกำหนดนโยบายการเงินของธนาคารกลางสหรัฐ (FOMC) จะประกาศขึ้นอัตราดอกเบี้ยในการประชุมครั้งนี้
ดัชนีเฉลี่ยอุตสาหกรรมดาวโจนส์ปิดที่ 20,881.48 จุด ลดลง 21.50 จุด หรือ -0.10% ดัชนี NASDAQ ปิดที่ 5,875.78 จุด เพิ่มขึ้น 14.05 จุด หรือ +0.24% ดัชนี S&amp;P500 ปิดที่ 2,373.47 จุด เพิ่มขึ้น 0.87 จุด หรือ +0.04%
 
ตลาดหุ้นยุโรปปิดบวก เมื่อคืนนี้ (13 มี.ค.) เนื่องจากแรงซื้อเก็งกำไร ขณะที่นักลงทุนจับการประชุมของธนาคารกลางสหรัฐ (เฟด) ซึ่งจะเสร็จสิ้นในวันพรุ่งนี้ตามเวลาสหรัฐ รวมทั้งการเลือกตั้งที่จะเกิดขึ้นในเนเธอร์แลนด์ และฝรั่งเศส
ดัชนี Stoxx Europe 600 เพิ่มขึ้น 0.4% ปิดที่ 374.64 จุด
ดัชนี CAC-40 ตลาดหุ้นฝรั่งเศสปิดที่ 4,999.60 จุด เพิ่มขึ้น 6.28 จุด หรือ +0.13% ดัชนี DAX ตลาดหุ้นเยอรมันปิดที่ 11,990.03 จุด เพิ่มขึ้น 26.85 จุด หรือ +0.22% ดัชนี FTSE 100 ตลาดหุ้นลอนดอนปิดที่ 7,367.08 จุด เพิ่มขึ้น 24.00 จุด หรือ +0.33%
 
ตลาดหุ้นลอนดอนปิดในแดนบวก ติดต่อกันสองวันทำการเมื่อคืนนี้ (13 มี.ค.) ด้วยแรงหนุนจากหุ้นกลุ่มเหมืองแร่ที่ปรับตัวขึ้นอย่างแข็งแกร่ง ขณะที่นักลงทุนจับตาสภาสามัญชนอังกฤษที่ได้เปิดการอภิปรายเกี่ยวกับร่างกฎหมาย Brexit เมื่อวานนี้
ดัชนี FTSE 100  เพิ่มขึ้น 24.00 จุด หรือ 0.33% ปิดที่ 7,367.08 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับลง เมื่อคืนนี้ (13 มี.ค.) โดยนักลงทุนยังคงวิตกกังวลเกี่ยวกับภาวะอุปทานน้ำมันที่เพิ่มขึ้นในสหรัฐ หลังจากเกอร์ ฮิวจ์รายงานว่า แท่นขุดเจาะน้ำมันสหรัฐมีจำนวนเพิ่มขึ้นเป็นสัปดาห์ที่ 8 ติดต่อกัน นอกจากนี้ นักลงทุนยังระมัดระวังการซื้อขายก่อนที่หน่วยงานเอกชนและรัฐบาลสหรัฐจะเปิดเผยรายงานสต็อกน้ำมันในสัปดาห์นี้
สัญญาน้ำมันดิบ WTI ส่งมอบเดือนเม.ย. ลดลง 9 เซนต์ หรือ 0.2% ปิดที่ 48.40 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. ลดลง  2 เซนต์ ปิดที่ 51.35 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (13 มี.ค.) โดยสัญญาทองคำปิดบวกเป็นวันแรกในรอบ 10 วันทำการ เนื่องจากสถานการณ์ตึงเครียดด้านการเมืองระหว่างตุรกีและเนเธอร์แลนด์ได้ส่งผลให้นักลงทุนกลับเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 1.7 ดอลลาร์ หรือ 0.14% ปิดที่ระดับ 1,203.10 ดอลลาร์/ออนซ์
สัญญาโลหะเงินส่งมอบเดือนพ.ค.เพิ่มขึ้น 4.9 เซนต์ หรือ 0.29% ปิดที่ 16.972 ดอลลาร์/ออนซ์
สัญญาพลาตินัมส่งมอบเดือนเม.ย.พุ่งขึ้น 3 ดอลลาร์ หรือ 0.32% ปิดที่ 941.2 ดอลลาร์/ออนซ์
สัญญาพัลลาเดียมส่งมอบเดือนมิ.ย.เพิ่มขึ้น 9.30 ดอลลาร์ หรือ 1.3% ปิดที่ 754.45 ดอลลาร์/ออนซ์
 
สกุลเงินดอลลาร์อ่อนค่าลง เมื่อเทียบกับเงินสกุลหลักๆยกเว้นสกุลยูโร ในการซื้อขายที่ตลาดนิวยอร์กเมื่อคืนนี้ (13 มี.ค.)  แม้สหรัฐเปิดเผยตัวเลขจ้างงานนอกภาคเกษตรที่แข็งแกร่งเกินคาด ขณะที่นักลงทุนจับตาผลการประชุมของธนาคารกลางสหรัฐ (เฟด) ในวันพรุ่งนี้ตามเวลาสหรัฐ
ดอลลาร์อ่อนค่าลงเมื่อเทียบกับเยน ที่ระดับ 114.80 เยน จากระดับ 114.83 เยน และอ่อนค่าลงเมื่อเทียบกับฟรังก์สวิส ที่ระดับ  1.0074 ฟรังก์สวิส จากระดับ 1.0097 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0658 ดอลลาร์จากระดับ 1.0686 ดอลลาร์ ในขณะที่ปอนด์แข็งค่าขึ้นแตะ 1.2235 ดอลลาร์ จากระดับ 1.2171 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7578 ดอลลาร์ จากระดับ 0.7541 ดอลลาร์